**Ministru kabineta noteikumu projekta "Zvērināta advokāta eksāmena un kvalifikācijas pārbaudījuma noteikumi" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts izstrādāts, ņemot vērā grozījumus Latvijas Republikas Advokatūras likumā (turpmāk – Advokatūras likums), kas paredz deleģējumu Ministru kabinetam noteikt:- tiesību zinātņu doktoriem zvērināta advokāta (turpmāk – advokāts) eksāmena kārtību un jomas, kurās tiek pārbaudītas advokāta amata pretendenta zināšanas un prasmes, kā arī vērtēšanas kārtību;- kvalifikācijas pārbaudījuma saturu un kārtību, vērtēšanas kārtību un samaksu;- maksu tiesību zinātņu doktoriem par advokāta eksāmena kārtošanu.Noteikumu projekts stāsies spēkā 2021. gada 30. aprīlī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Grozījumi Advokatūras likuma 41.2 un 73. pantā, kas stāsies spēkā 2021. gada 30. aprīlī. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2021. gada 16. martā stājās spēkā grozījumi Advokatūras likumā (turpmāk – Grozījumi), kas cita starpā paredz, ka tiesību zinātņu doktoriem, kas vēlēsies kļūt par advokātiem, būs kārtojams daļējs advokāta eksāmens. Ņemot vērā minēto, ar Grozījumiem paredzēts deleģējums Ministru kabinetam noteikt advokāta eksāmena kārtību un jomas, kurās tiek pārbaudītas advokāta amata pretendenta zināšanas un prasmes, kā arī advokāta eksāmena vērtēšanas kārtību un eksāmena maksas apmēru arī gadījumos, ja pretendents daļēji atbrīvojams no eksāmena. Ar Grozījumiem advokātiem noteikta obligāta kvalifikācijas celšanas prasība ne mazāk kā 16 akadēmiskās stundas gadā. Tāpat ar Grozījumiem paredzēts, ka par kvalifikācijas celšanas prasību neievērošanu, advokātam var ierosināt disciplinārlietu. Disciplinārlietas rezultātā advokātam varēs piemērot disciplinārsodu – kvalifikācijas pārbaudījumu. Ņemot vērā minēto, ar Grozījumiem paredzēts deleģējums Ministru kabinetam noteikt kvalifikācijas pārbaudījuma saturu un kārtību, vērtēšanas kārtību un samaksu par kvalifikācijas pārbaudījumu. Lai mazinātu normatīvo aktu plūdus, kā arī, ņemot vērā, ka normatīvais regulējums – advokātu eksāmens un tā maksa, kā arī kvalifikācijas pārbaudījums un tā maksa, ir saistīts, izstrādāts jauns Ministru kabineta noteikumu projekts "Zvērināta advokāta eksāmena un kvalifikācijas pārbaudījuma noteikumi" (turpmāk – Noteikumu projekts), saglabājot tajā pašreiz spēkā esošo regulējumu, kas noteikts Ministru kabineta 2009. gada 10. marta noteikumos Nr. 227 "Zvērināta advokāta eksāmena kārtība" (turpmāk – Noteikumi Nr. 227) attiecībā uz advokāta eksāmenu, vienlaikus paredzot jaunu regulējumu attiecībā uz advokāta eksāmenu tiesību zinātņu doktoriem un kvalifikācijas pārbaudi. Tāpat Noteikumu projekts papildināts ar regulējumu, kas pašreiz paredzēts Ministru kabineta 2004. gada 20. jūlija noteikumos Nr. 609 "Noteikumi par advokāta eksāmena maksu" (turpmāk – Noteikumi Nr. 609), un regulējumu atbilstoši Grozījumiem, paredzot maksu tiesību zinātņu doktoriem par daļēja advokāta eksāmena kārtošanu, un maksu par kvalifikācijas pārbaudījuma kārtošanu.Attiecībā uz pašreiz spēkā esošo regulējumu norādāms, ka tajā izdarīti atsevišķi precizējumi, ņemot vērā esošo praksi. Tā kā šobrīd notiek straujš digitalizācijas process, un iestādes vairākumu pakalpojumu nodrošina elektroniski, Noteikumu projekts paredz, ka pretendents pieteikumā norāda savu elektroniskā pasta adresi, un saziņa ar pretendentu turpmāk notiek elektroniski.Noteikumu Nr.227 3.3. apakšpunktā, atbilstoši Valsts valodas centra sniegtajām norādēm par spēkā esošo regulējumu attiecībā uz valsts valodas prasmēm, precizēts līmenis, kādā pretendentam pārvaldāma latviešu valoda. No Noteikumu Nr. 227 9. punkta svītroti vārdi "ne retāk kā reizi gadā", jo, kā norādīja Latvijas Zvērinātu advokātu padomes (turpmāk – Padome) priekšsēdētājs, advokāta eksāmena programma aktualizējama pēc nepieciešamības, tas ir, ja kādā normatīvajā aktā izdarīti grozījumi, un šie grozījumi skar advokāta eksāmena programmu. Ņemot vērā Padomes priekšsēdētāja pausto viedokli, ka praksē nav gadījumu, kad advokāta eksāmena vērtējums dažādiem advokāta eksāmena komisijas (turpmāk – komisija) locekļiem tik krasi atšķirtos, svītrots Noteikumu Nr. 227 38. punkts, ka eksāmena mutiskā daļa nav nokārtota, ja neatkarīgi no advokāta eksāmena mutiskajā daļā iegūtā vidējā vērtējuma, vismaz trīs komisijas locekļi vairāk nekā divus šīs eksāmena daļas jautājumus ir novērtējuši ar vienu, divām vai trim ballēm. Tā kā advokāta eksāmena protokols (attiecīgā daļa) Tieslietu ministrijai nepieciešams tikai tad, ja kāds no pretendentiem iesniedzis sūdzību par eksāmenu (ko tādā gadījumā Tieslietu ministrija arī Padomei pieprasa), tad no Noteikumiem Nr. 227 svītrots punkts, kas paredz, ka advokāta eksāmena protokola kopija tiek nosūtīta Tieslietu ministrijai triju darbdienu laikā pēc eksāmena norises dienas.Noteikumu Nr. 227 12. punkts noteic, ka advokātu eksāmenam ir divas daļas:12.1. rakstiskajā daļā pārbauda pretendenta zināšanas un argumentācijas prasmes – uzdod pretendentam atrisināt prakses uzdevumu, sagatavot juridisku atzinumu vai procesuāla dokumenta projektu un advokāta lietvedības dokumenta projektu;12.2. mutiskajā daļā pārbauda pretendenta teorētiskās zināšanas, kā arī komunikācijas un argumentācijas prasmes, uzdodot pretendentam piecus teorijas jautājumus.Noteikumi Nr. 227 jau šobrīd paredz daļēju advokāta eksāmenu attiecībā uz advokātu palīgiem - saskaņā ar Noteikumu Nr. 227 13. punktu advokātu palīgi (kuri izpildījuši Advokatūras likuma 94.-96. panta prasības) kārto tikai advokāta eksāmena rakstisko daļu. Šajā daļā regulējums netiek mainīts un spēkā esošais regulējums pilnībā iekļauts arī Noteikumu projektā.Attiecībā uz regulējumu, kas paredz izmaiņas, norādāms, ka tiesību zinātņu doktori, beidzot studijas doktorantūrā, ir ieguvuši padziļinātas teorētiskās zināšanas dažādās tiesību nozarēs. Tāpat tiesību zinātņu doktori beidzot studijas, izstrādā promocijas darbu, kas ir apliecinājums tam, ka zinātniskā grāda ieguvējs pieredzējuša zinātnieka vadībā ir patstāvīgi veicis oriģinālu zinātnisku pētījumu, kas sniedz jaunas atziņas attiecīgajā zinātņu nozarē. Vienlaikus doktorantiem ir mazākas praktiskās zināšanas. Ņemot vērā minēto, tiesību zinātņu doktoriem advokāta eksāmenā būtu pārbaudāmas praktiskās iemaņas, nevis teorētiskās zināšanas. Attiecīgi advokāta eksāmens tiesību zinātņu doktoriem paredzams pēc līdzības ar advokātu palīgiem, tas ir, nosakāms, ka tiesību zinātņu doktori kārto tikai advokāta eksāmena rakstisko daļu. Noteikumu Nr. 227 11. punkts noteic, ka advokāta eksāmena rakstiskās daļas biļetēs iekļauj prakses uzdevumu (kāzusu), kura saturs atbilst eksāmena programmas sadaļās iekļautajiem jautājumiem šo noteikumu [8.1](https://likumi.lv/ta/id/189074#n8.1)., [8.2](https://likumi.lv/ta/id/189074#n8.2)., [8.3](https://likumi.lv/ta/id/189074#n8.3)., [8.4](https://likumi.lv/ta/id/189074#n8.4)., [8.5](https://likumi.lv/ta/id/189074#n8.5)., [8.6](https://likumi.lv/ta/id/189074#n8.6)., [8.7](https://likumi.lv/ta/id/189074#n8.7)., [8.8](https://likumi.lv/ta/id/189074#n8.8)., [8.9](https://likumi.lv/ta/id/189074#n8.9)., [8.10](https://likumi.lv/ta/id/189074#n8.10)., [8.11](https://likumi.lv/ta/id/189074#n8.11)., [8.12](https://likumi.lv/ta/id/189074#n8.12). un [8.13](https://likumi.lv/ta/id/189074#n8.13). apakšpunktā minētajās jomās. Attiecīgi šis regulējums piemērojams arī attiecībā uz tiesību zinātņu doktoriem.Ņemot vērā minēto, Noteikumu projekts paredz, ka tiesību zinātņu doktori kārto daļēju advokāta eksāmenu – rakstisko daļu, kurā tiks pārbaudītas zināšanas un argumentācijas prasmes – uzdodot tiesību zinātņu doktoram atrisināt prakses uzdevumu, sagatavot juridisku atzinumu vai procesuāla dokumenta projektu un advokāta lietvedības dokumenta projektu par šādām jomām - konstitucionālās tiesības, vispārīgā tiesību teorija, krimināltiesības un kriminālprocesa tiesības, civiltiesības un civilprocesa tiesības, administratīvās tiesības un administratīvā procesa tiesības, darba tiesības, komerctiesības, finanšu un nodokļu tiesības, starptautiskās tiesības un starptautiskā tiesiskā sadarbība kriminālprocesā un civilprocesā, [Advokatūras likums](https://likumi.lv/ta/id/59283-latvijas-republikas-advokaturas-likums) un no tā izrietošie normatīvie akti, advokāta ētika, advokāta darbības starptautiskais regulējums un advokāta lietvedība.Attiecībā uz kvalifikācijas pārbaudījuma kārtību norādāms, ka tas būtu veidojams pēc līdzības ar advokāta eksāmena mutisko daļu, Noteikumu Nr. 227 12.2. punktā norādītajā kārtībā, jo šajā gadījumā būtu pārbaudāmas tieši advokāta teorētiskās zināšanas, kā arī komunikācijas un argumentācijas prasmes, jo praktiskās iemaņas advokāts attiecīgi būs uzkrājis un nostiprinājis praksē.Ņemot vērā, ka kvalifikācijas pārbaudījums tiks veidots pēc līdzības ar advokāta eksāmena mutisko daļu, Noteikumu projekts paredz, ka uz kvalifikācijas pārbaudījumu tiks attiecināti noteikumu II, III, IV un V nodaļā minētie noteikumi par advokāta eksāmena organizēšanu, izņemot 3. punktu, advokāta eksāmena mutiskās daļas norisi, zināšanu un prasmju vērtēšanu, kā arī rezultāta paziņošanu un apstrīdēšanu, ciktāl Noteikumu projekta jaunā nodaļa par kvalifikācijas pārbaudījumu neparedzēs citādāk. Noteikumu Nr. 227 11. punkts paredz, ka advokāta eksāmena mutiskās daļas biļetēs iekļauj piecus teorijas jautājumus, no kuriem četri ir saistīti ar eksāmena programmas sadaļās iekļautajiem jautājumiem šo noteikumu [8.1](https://likumi.lv/ta/id/189074#n8.1)., [8.2](https://likumi.lv/ta/id/189074#n8.2)., [8.3](https://likumi.lv/ta/id/189074#n8.3)., [8.4](https://likumi.lv/ta/id/189074#n8.4)., [8.5](https://likumi.lv/ta/id/189074#n8.5)., [8.6](https://likumi.lv/ta/id/189074#n8.6)., [8.7](https://likumi.lv/ta/id/189074#n8.7)., [8.8](https://likumi.lv/ta/id/189074#n8.8). un [8.9](https://likumi.lv/ta/id/189074#n8.9). apakšpunktā minētajās jomās un viens – ar eksāmena programmas sadaļās iekļautajiem jautājumiem šo noteikumu 8.10., 8.11., 8.12. un 8.13. apakšpunktā minētajās jomās.Kvalifikācijas pārbaudījuma saturā tāpat kā advokātu eksāmena mutiskajā daļā būtu pārbaudāmas advokāta zināšanas jomās, kas noteiktas Noteikumu Nr. 227 8. punktā, tas ir, konstitucionālās tiesības, vispārīgā tiesību teorija, krimināltiesības un kriminālprocesa tiesības, civiltiesības un civilprocesa tiesības, administratīvās tiesības un administratīvā procesa tiesības, darba tiesības, komerctiesības, finanšu un nodokļu tiesības, starptautiskās tiesības un starptautiskā tiesiskā sadarbība kriminālprocesā un civilprocesā. Tāpat arī kvalifikācijas pārbaudījumā būtu ietverami jautājumi par Advokatūras likumu, no tā izrietošajiem normatīvajiem aktiem, advokāta ētiku, starptautisko regulējumu un lietvedību. Lai gan praktizējošam advokātam būtu jāpārzina gan Advokatūras likums, gan no tā izrietošo normatīvo aktu regulējums, gan arī jautājumi, kā kārtojama advokāta lietvedība, tomēr fakts, ka advokāts nebūs ievērojis Advokatūras likumā noteiktās kvalifikācijas celšanas prasības, rada pamatotas šaubas, ka advokāts orientējas arī citos ar advokatūras jomu cieši saistītos normatīvajos aktos. Ņemot vērā minēto, Noteikumu projekts paredz, ka kvalifikācijas pārbaudījumam ir viena daļa, kurā mutiski tiek pārbaudītas advokāta teorētiskās zināšanas, kā arī komunikācijas un argumentācijas prasmes, uzdodot advokātam piecus teorijas jautājumus par Noteikumu Nr. 227 8. punktā minētajām jomām. Noteikumu Nr. 227 9. punkts paredz, ka Padome izvērtē advokāta eksāmena programmas atbilstību normatīvajiem aktiem un apstiprina to. Tāpat minētais punkts paredz, ka advokāta eksāmena programmas sadaļās iekļauj vispārīgus jautājumus, kas dod ievirzi par advokāta eksāmena biļešu jautājumu saturu. Uz minēto jautājumu pamata veido konkrētus advokāta eksāmena biļešu jautājumus. Pretendents ar advokāta eksāmena programmu var iepazīties Padomē vismaz piecas darbdienas pirms eksāmena.Tā kā kvalifikācijas pārbaudījums tiks veidots pēc līdzības ar advokāta eksāmena mutisko daļu, arī kvalifikācijas pārbaudījuma vērtēšanai tiks piemēroti tādi paši nosacījumi kā advokāta eksāmena mutiskajai daļai, tas ir:* kvalifikācijas pārbaudījums tiks vērtēts 10 ballu sistēmā;
* katrs komisijas loceklis vērtēs katra advokāta, kurš kārto kvalifikācijas pārbaudījumu, atbildes uz katru jautājumu, katras atbildes vērtējumu ierakstot vērtējuma lapā, kas noteikta šo noteikumu 3.pielikumā un, ja nepieciešams, pievienos īsu vērtējuma pamatojumu;
* pēc visu atbilžu novērtēšanas komisijas loceklis ierakstīs kopējo visu atbilžu vērtējumu, kuru iegūs, summējot visus piecus atbilžu vērtējumus un izdalot ar pieci. Iegūto aritmētisko rezultātu, ja nepieciešams, noapaļos līdz veselam skaitlim (decimāldaļskaitli, kuram aiz komata ir cipars "5" vai lielāks par "5", apaļo uz augšu) un parakstīs vērtējuma lapu. Ja iegūtais aritmētiskais rezultāts nesasniegs septiņas balles, to neapaļos;
* advokāta kvalifikācijas pārbaudījuma vidējo vērtējumu iegūs, summējot komisijas locekļu dotos kopējos visu atbilžu vērtējumus un dalot ar komisijas locekļu skaitu, kuri piedalījušies pretendenta eksāmena mutiskās daļas atbilžu vērtēšanā. Iegūto aritmētisko rezultātu, ja nepieciešams, noapaļos līdz veselam skaitlim (decimāldaļskaitli, kuram aiz komata ir cipars "5" vai lielāks par "5", apaļo uz augšu). Ja iegūtais aritmētiskais rezultāts nesasniegs septiņas balles, to neapaļos. Kvalifikācijas pārbaudījums būs nokārtots, ja kopējais vērtējums nebūs zemāks par septiņām ballēm.

Noteikumu projektā, atbilstoši regulējumam, kāds tas ir šobrīd Noteikumos Nr. 609, tiek paredzēts, ka advokāta eksāmena maksa advokātu palīgiem tiek noteikta 100 *euro* apmērā, pārējiem pretendentiem 250 *euro* apmērā. Ņemot vērā, ka tiesību zinātņu doktoriem ir pietiekama teorētisko zināšanu bāze, iecerēts, ka līdzīgi kā advokāta palīga gadījumā, tiesību zinātņu doktors, pretendējot uz advokāta amatu, kārto tikai advokāta eksāmena rakstisko daļu. Attiecīgi Noteikumu projekts paredz, ka tiesību zinātņu doktoriem, tāpat kā advokātu palīgiem, nosakāma advokāta eksāmena maksa 100 *euro* apmērā.Pašreiz spēkā esošais regulējums Noteikumos Nr. 609 paredz, ka pilna advokāta eksāmena izmaksas ir 350 *euro.* Kā norādīts iepriekš, pilns advokātu eksāmens sastāv no divām daļām – rakstiskās un mutiskās daļas. Ņemot vērā, ka advokāta eksāmena rakstiskās daļas izmaksas ir 100 *euro,* attiecīgi advokāta eksāmena mutiskās daļas izmaksas sastāda 250 *euro* (350 – 100 = 250).Kā minēts iepriekš, advokātiem, kas nebūs izpildījuši kvalifikācijas celšanas prasības (gada ietvarā apmeklējuši kvalifikācijas celšanas pasākumus 16 akadēmisko stundu apmērā) un attiecībā uz kuriem tiks ierosināta disciplinārlieta un piemērots disciplinārsods – kvalifikācijas pārbaudījums, būs kārtojams kvalifikācijas pārbaudījums, pārbaudot tieši advokāta teorētiskās zināšanas, kā arī komunikācijas un argumentācijas prasmes, uzdodot advokātam piecus teorijas jautājumus. Ņemot vērā minēto, maksa par kvalifikācijas pārbaudi nosakāma vienāda ar maksu par advokāta eksāmena mutisko daļu, tas ir, 250 *euro* apmērā.Atbilstoši Noteikumu projektā paredzētajam par spēku zaudējušiem tiks atzīti Noteikumi Nr. 227 un Noteikumi Nr. 609.Noteikumu projektā paredzēts noteikumu spēkā stāšanās laiks – 2021. gada 30. aprīlis, atbilstoši Advokatūras likuma pārejas noteikumu 17. punktam.  |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Padome. |
| 4. | Cita informācija | Nav. |
|  |  |  |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums ietekmēs personas – tiesību zinātņu doktorus, kas vēlēsies kļūt par advokātiem.Tiesiskais regulējums ietekmēs advokātus, kas nebūs izpildījuši kvalifikācijas celšanas prasības un nebūs cēluši kvalifikāciju ne mazāk kā 16 akadēmiskās stundas viena kalendārā gada ietvaros. Tāpat tiesiskais regulējums ietekmēs komisiju, ja advokātam tiks piemērots disciplinārsods – kvalifikācijas pārbaudījums, kas attiecīgi būs vērtējams komisijai.  |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs tiesību zinātņu doktoriem, kas vēlēsies kārtot advokāta eksāmenu, pieaugs, jo būs kārtojams daļējs advokāta eksāmens, kā arī veicama samaksa. Administratīvais slogs advokātiem, kas nebūs izpildījuši kvalifikācijas celšanas prasības, un kuriem būs piemērots disciplinārsods – kvalifikācijas pārbaudījums, pieaugs, jo būs kārtojams kvalifikācijas pārbaudījums un veicama samaksa par to.Advokātiem, kuriem būs kārtojams kvalifikācijas pārbaudījums, tas ir, kārtojams daļējs advokāta eksāmens – mutiskā daļa, tā izmaksas būs 250 *euro:* kopējās advokāta eksāmena izmaksas 350 *euro* – eksāmena rakstiskā daļa 100 *euro* = 250 *euro*.Tiesību zinātņu doktoriem, kas vēlēsies kārtot advokāta eksāmenu, tā maksa būs 100 *euro*.  |
| 3. | Administratīvo izmaksu monetārs novērtējums | Norādāms, ka advokāta eksāmena kārtošanas administratīvās izmaksas attiecībā uz tiesību zinātņu doktoriem nebūs lielākas par Ministru kabineta 2009. gada 15. decembra instrukcijas Nr. 19 "Tiesību akta projekta sākotnējās ietekmes izvērtēšanas kārtība" 25. punktā minētajām.  |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |
|  |  |  |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |
|  |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |
|  |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par Noteikumu projektu un dotu iespēju izteikt viedokli, Noteikumu projekts ievietots Tieslietu ministrijas un Valsts kancelejas tīmekļvietnē. |
| 2. | Sabiedrības līdzdalība projekta izstrādē | Lai informētu sabiedrību par Noteikumu projektu un dotu iespēju izteikt viedokli, 2020. gada 18. decembrī informācija par Noteikumu projektu ievietota Tieslietu ministrijas tīmekļvietnē (<https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>), kā arī paziņojums par sabiedrības līdzdalību nosūtīts Valsts kancelejai publicēšanai tās tīmekļvietnē (https://mk.gov.lv/content/ministru-kabineta-diskusiju-dokumenti), aicinot sabiedrības pārstāvjus viedokļus par Noteikumu projektu sniegt līdz 2021. gada 8. janvārim. |
| 3. | Sabiedrības līdzdalības rezultāti | Pēc Noteikumu projekta ievietošanas Tieslietu ministrijas un Valsts kancelejas tīmekļvietnē sabiedrības līdzdalības nodrošināšanai priekšlikumi un iebildumi nav saņemti.  |
| 4. | Cita informācija | Nav. |
|  |  |  |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas |  Padome, Tieslietu ministrija.  |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi, esošu institūciju likvidāciju vai reorganizāciju un papildu cilvēkresursus.  |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs  Jānis Bordāns

Šube 67036838

Sindija.Sube@tm.gov.lv